b'\n_START_ARTICLE_\nLa doble vida del faquir\n_START_SECTION_\nArgument\n_START_PARAGRAPH_\nLes golfes d\'un col\xc2\xb7legi constru\xc3\xaft a finals del segle XIX a Sant Juli\xc3\xa0 de Vilatorta allotgen un vell projector cinematogr\xc3\xa0fic que torna a funcionar per projectar una pel\xc2\xb7l\xc3\xadcula rodada all\xc3\xad mateix el 1937: "Imitant al faquir".\xc2\xa0Els protagonistes eren els alumnes d\'aquella instituci\xc3\xb3, llavors orfes i ara venerables espectadors de la seva pr\xc3\xb2pia inf\xc3\xa0ncia atrapada en les imatges rodades per Felip Sagu\xc3\xa9s, un cineasta amateur refugiat durant la guerra civil en aquest poble proper a Vic._NEWLINE_Carmina Sagu\xc3\xa9s evoca la figura del seu pare mentre cinc dels protagonistes de "Imitant al faquir" rememoren el rodatge i la vida quotidiana en aquella escola gestionada per cures.\xc2\xa0A aquests testimoniatges s\'afegeix el de Mar\xc3\xada Teresa Pascual, filla d\'un marqu\xc3\xa8s que estiuejava a Sant Juli\xc3\xa0 i protagonista femenina del film.\xc2\xa0Ella i Artur Pous, el noi que interpretava al valent explorador que es disfressa de faquir per alliberar a la seva germana de ficci\xc3\xb3 de les arpes d\'un pervers sult\xc3\xa0, no han tornat a veure\'s des que van compartir aquella aventura adolescent i ara rememoren l\'experi\xc3\xa8ncia.\xc2\xa0Un grup d\'alumnes d\'ara, de la mateixa escola, assisteixen a una projecci\xc3\xb3 de la pel\xc2\xb7l\xc3\xadcula protagonitzada pels seus vells condeixebles._NEWLINE_L\'escena final que contemplen, una batalla campal d\'intenci\xc3\xb3 c\xc3\xb2mica, remet a una guerra molt m\xc3\xa9s sagnant que es lluitava cada vegada m\xc3\xa9s prop de les portes del col\xc2\xb7legi.\xc2\xa0Els records del final de la guerra deixen pas a una nova aventura cinematogr\xc3\xa0fica protagonitzada per alguns dels alumnes que avui acudeixen al col\xc2\xb7legi.\xc2\xa0Els nens es tornen a disfressar de sultans davant d\'un mirall que esborra la frontera entre el passat i el present i un nou faquir, interpretat pel cineasta Joaquim Jord\xc3\xa0, els proposa un altre joc de m\xc3\xa0gia, un encanteri derivat d\'un atzar que, alhora, il\xc2\xb7lumina les paradoxes de la mem\xc3\xb2ria hist\xc3\xb2rica.'